b'\n_START_ARTICLE_\nBoyz n the Hood\n_START_SECTION_\nHandling\n_START_PARAGRAPH_\nFilmen forteller historien om tre afroamerikanske gutters oppvekst i en belastet ghetto i bydelen South Central i Los Angeles. Filmen begynner i 1984 med den oppr\xc3\xb8rske, 10 \xc3\xa5r gamle Tre Styles, som blir sendt til sin far n\xc3\xa5r moren ikke lenger klarer \xc3\xa5 holde styr p\xc3\xa5 s\xc3\xb8nnen. Hans far har klare planer for s\xc3\xb8nnen, slik at Tre skal unng\xc3\xa5 \xc3\xa5 havne p\xc3\xa5 den kriminelle banen. I den nye bydelen blir Tre kjent med br\xc3\xb8drene Ricky og Doughboy. Ricky dr\xc3\xb8mmer om \xc3\xa5 bli ber\xc3\xb8mt fotballspiller, mens Doughboy ikke har noen ambisjoner og lar livet skure._NEWLINE_Etter en stund forflytter filmens handling seg til n\xc3\xa5tidens (1991) Los Angeles. Tre og Ricky g\xc3\xa5r n\xc3\xa5 p\xc3\xa5 highschool. Ricky er blitt en lovende fotballspiller og Tre jobber m\xc3\xa5lbevisst etter farens innstendige oppfatninger om \xc3\xa5 skaffe seg best mulig karakterer. Den tredje av kameratene, Doughboy, har imidlertid havnet p\xc3\xa5 kj\xc3\xb8ret. Han har allerede sittet i fengsel for sm\xc3\xa5forbrytelser og g\xc3\xa5r ikke av veien for \xc3\xa5 forsvare seg med skytev\xc3\xa5pen. Rundt seg har han samlet kamerater som sitter dagen lang utenfor huset og ruser seg, til morens store fortvilelse. I bakgrunnen skjer voldsomme og farlige ting. Narkotika flommer inn over den svarte bydelen og voldsbruken \xc3\xb8ker betraktelig. Ungdomsgjenger skyter hverandre ned i lokale oppgj\xc3\xb8r. De tre guttene f\xc3\xa5r stadig h\xc3\xb8re om gutter p\xc3\xa5 deres egen alder som er blitt drept og det er bare tidssp\xc3\xb8rsm\xc3\xa5l n\xc3\xa5r den meningsl\xc3\xb8se volden sl\xc3\xa5r ned blant dem.'